सीनियर लीडर बोले- 173 सीटों पर सहयोगी दलों को समर्थन दे सकती है पार्टी
Lok Sabha Election Candidates 2024; Congress contest on approximately 370 seats in the 2024 Lok Sabha elections?  कांग्रेस 2024 के लोकसभा चुनाव में करीब 370 सीटों पर अपने उम्मीदवार उतार सकती है। कुल 543 में से बाकी की 173 सीटें वह सहयोगी दलों लिए छोड़ सकती है।
कांग्रेस 2024 के लोकसभा चुनाव में 370 सीटों पर ही अपने कैंडिडेट्स उतारेगी। लोकसभा की कुल 543 सीटों में से बाकी की 173 सीटों पर वह सहयोगी दलों को समर्थन दे सकती है। अगर ऐसा हुआ तो यह पिछले पांच लोकसभा चुनाव (1999 , 2004, 2009, 2014 और 2019) में पहली बार होगा जब कांग्रेस 400 से कम सीटों पर चुनाव लड़ेगी।
गांधी परिवार के करीबी पार्टी के एक सीनियर लीडर ने भास्कर को यह जानकारी दी। उन्होंने कहा कि पार्टी कितनी सीटों पर चुनाव लड़ेगी, वो कुछ दिनों में साफ हो जाएगा।
बेंगलुरु में हुई भाजपा विरोधी 26 राजनीतिक दलों की मीटिंग में इस मुद्दे पर भी बात हुई है। कांग्रेस अपनी तरफ से खुले दिल से बात और काम करने को तैयार है।
कांग्रेस नेता ने कहा कि हम इस बार पिछले कुछ चुनाव की तुलना में कम सीटों पर भी लड़ने को तैयार हैं, ताकि हमारे साथी दल यह न सोचें कि उनके जीतने की संभावना का हम ध्यान नहीं रख रहे। पर यह ‘बलिदान’ तब ही संभव हो पाएगा, अगर बाकी दल मिलजुल कर एक साझा न्यूनतम कार्यक्रम के लिए सहमत हो जाएं।
इस बात पर सबको राजी होना होगा कि वो भी ठीक इसी तरह खुले मन से कांग्रेस कैंडिडेट्स की मदद करेंगे।
152 सीटों पर कांग्रेस-भाजपा की सीधी टक्कर
कांग्रेस के रणनीतिकारों के अनुसार गुजरात, मध्य प्रदेश, छत्तीसगढ़, असम, हरियाणा, हिमाचल प्रदेश, कर्नाटक, राजस्थान और उत्तराखंड जैसे नौ बड़े राज्य, जिनमें 152 लोकसभा सीटें हैं, उन पर भाजपा और कांग्रेस की सीधी टक्कर है। इन प्रदेशों की सीटों पर कोई दूसरी पार्टी कांग्रेस को मदद नहीं कर सकती है।
विपक्षी पार्टियों के साथ आने के कारण जिन राज्यों में भाजपा को सबसे ज्यादा नुकसान हो सकता है, वे राज्य हैं- असम, हरियाणा,कर्नाटक, झारखंड और पश्चिम बंगाल क्योंकि ऐसी स्थिति में यहां भाजपा विरोधी मतों का विभाजन नहीं होगा।
पिछले चुनाव में इन 5 राज्यों की कुल 133 सीटों में से सिर्फ 7 सीटों पर कांग्रेस और सहयोगी पार्टियों को जीत मिली थी। वहीं भाजपा ने 89 सीटों पर जीत दर्ज की थी।
कांग्रेस के रणनीतिकारों ने वह लोकसभा सीटें चिह्नित कर ली हैं जिन पर कांग्रेस कैंडिडेट्स के जीतने की सबसे ज्यादा संभावनाएं हैं। 
दिल्ली में सात में से चार सीटें आप को दी जा सकती हैं 
दिल्ली में जहां भाजपा का सातों सीटों पर कब्जा है, इस बात पर सहमति बन सकती है कि आम आदमी पार्टी चार सीटों पर लड़े और बाकी तीन कांग्रेस को दी जाएं। ठीक उसी तरह पंजाब में कांग्रेस कुल 13 सीटों में से 6 सीटों पर ही अपने कैंडिडेट्स उतारने को तैयार होती नजर आ रही है।
उत्तर प्रदेश में कांग्रेस 10-20 सीटों की मांग रख सकती है। बाकी बची सीटें समाजवादी पार्टी और राष्ट्रीय लोक दल के कैंडिडेट्स के लिए छोड़ी जा सकती हैं। बिहार में पिछली बार कांग्रेस ने 9 सीटों पर चुनाव लड़ा था और सिर्फ एक पर ही जीत सकी थी। इस बार कांग्रेस अपने खाते में से 2-3 सीटें राष्ट्रीय जनता दल और जनता दल (यूनाइटेड) को दे सकती है।
गैर भाजपा दलों के लिए करो या मरो की स्थिति
पार्टी के एक राष्ट्रीय प्रवक्ता ने नाम न प्रकाशित करने की शर्त पर भास्कर से कहा कि सभी गैर भाजपा दलों के लिए आज करो या मरो की स्थिति है। इनके नेताओं को अपने निजी हित से ऊपर उठकर सोचने का समय आ गया है।
कांग्रेस से जितने नेताओं को भाजपा में जाना था, वो चले गए, पर कांग्रेस अभी भी काफी मजबूत तरीके से अस्तित्व में है। बाकी दलों को तो भाजपा खत्म कर रही है और यह चुनाव उनके अस्तित्व का चुनाव है। कई पार्टियां हैं, मैं उनका नाम नहीं लूंगा पर 2029 तक अगर ऐसे ही CBIऔर ED के दुरुपयोग वाली स्थिति रही तो क्या उनका अस्तित्व बचेगा?
कांग्रेस PM पद भी छोड़ने को तैयार
प्रवक्ता ने आगे कहा कि कांग्रेस के शीर्ष नेता जिनमें सोनिया गांधी, मल्लिकार्जुन खड़गे, राहुल गांधी और प्रियंका गांधी शामिल हैं, प्रधानमंत्री के पद के लिए अड़े नहीं हैं।
आप पिछले कुछ महीनों की घटनाओं को देखिए। इससे यह पता चलेगा कि कांग्रेस पार्टी अपनी तरफ से आगे बढ़ कर दूसरों दलों के हितों के बारे में सोच रही है। आम आदमी पार्टी ने कहा कि उनको हमारा साथ चाहिए भाजपा सरकार के अधिनियम के खिलाफ राज्य सभा में आवाज उठाने के लिए तो हम तैयार हो गए। जबकि हमारे कुछ सीनियर साथी इसके खिलाफ हैं।
इसी तरह हमने खुद से आगे बढ़ कर कह दिया है कि हमें प्रधानमंत्री की कुर्सी नहीं चाहिए। न ही हमें इस गठबंधन का नेतृत्व करना है। बाकी जिस दल का नेता आगे आना चाहता है, उसका स्वागत है। नीतीश जी, शरद पवार जी, ममता जी ऐसे और भी नेता हैं जो इस गठबंधन का नेतृत्व कर सकते हैं।
पिछले चुनाव में कांग्रेस 421 सीटों पर लड़ी, 52 पर जीती
1999 में कांग्रेस ने 453 सीटों पर अपने कैंडिडेट्स उतारे थे। जिनमें से 114 (25%) जीते थे। 2004 में कांग्रेस 417 सीटों पर लड़ी थी जिसमें से 145 जीते (35%)। उसी तरह 2009 में कांग्रेस ने 440 सीटों पर चुनाव लड़ा और 206 सीटों पर जीत मिली (47%)।
2014 में कांग्रेस 464 सीटों पर लड़ी और सिर्फ 44 (9.5%) ही जीत पाई थी। 2019 के चुनाव में कांग्रेस 421 सीटों पर लड़ी और 52 (12%) पर जीती। इसके विपरीत भाजपा पिछले पांच चुनाव में क्रमश: 339, 364, 433, 428 और 436 सीटों पर चुनाव लड़ी है।
